અનિલભાઈનો જન્મ આઠમી માર્ચ, 1944ના રોજ પાટણ જિલ્લાના ચાણસ્મા તાલુકાના લણવા ગામે. પિતા ત્રિભુવનદાસ ખેડૂત હતા. આપનારા અને લોકો માટે જીવનારા જણ હતા. વિનોબા ભાવેના ભૂદાન આંદોલનમાં તેમણે પોતાની દસ વીઘાં જમીન અર્પણ કરી દીધેલી. તેઓ સામાજિક દૂષણો, ખાસ કરીને ઢોરચોરી સામે લડેલા. નીડર અને નિર્ભીક. કોઈની ધમકીથી ગાંજે નહિ. તેમણે પશુચોરો સામે મોટી સફળ લડત ચલાવેલી. એને કારણે જ તેમની હત્યા થઈ હતી. એ વખતે ત્રિભુવનદાસની ઉંમર માત્ર 38 વર્ષની હતી. આજે પણ લોકો તેમને શહીદ તરીકે વંદે છે. તેમનાં ધર્મપત્ની શાંતાબહેન (અનિલભાઈનાં માતા)એ પેટે પાટા બાંધીને પોતાનાં પાંચેય સંતાનોને ભણાવ્યાં હતાં. એ વખતે સમાજ પણ તેમની સાથે જોડાયો હતો. અનિલભાઈ અને તેમના ભાઈઓના અભ્યાસ માટે સમાજે જે આર્થિક મદદ કરી હતી તેનો પાકો હિસાબ રખાયો હતો. એક ડાયરીમાં એક-એક રૂપિયાની નોંધ રખાઈ હતી. અનિલભાઈ તથા ભાઈઓ બે પાંદડે થયા ત્યારે પાઈએ પાઈ ચૂકવવામાં આવી હતી.